পুলিশের জিজ্ঞাসাবাদে জেরিন জানিয়েছেন, সুন্দরী মডেলদের দিয়ে ব্যবসায়ী ও রাজনীতিবিদদের ফাঁদে ফেলে তাদের চক্র। এরপর ভুয়া ডিবি পুলিশ দিয়ে গ্রেফতার ও পরিবারকে জানানোর ভয় দেখিয়ে ব্ল্যাকমেইল করে লাখ লাখ টাকা হাতিয়ে নেওয়া হয়। এর মূল হোতা পপি। শ্যামলীর জাপান গার্ডেন সিটিতে বিলাসবহুল ফ্ল্যাট ভাড়া নিয়ে তিন বছর ধরে এই প্রতারণা করে আসছিলেন তারা। তাদের চক্রে শুধু সুন্দরী মডেলরা নন, বিভিন্ন বিশ্ববিদ্যালয়ের ছাত্রও আছেন, যারা ভুয়া ডিবি সেজে টাকা আদায় করেন। জেরিন ব্যবসায়ীদের কাছ থেকে হাতানো টাকা রাখতেন ইস্টার্ন ব্যাংকে নিজের অ্যাকাউন্টে। ছয় মাস আগেও শাকিল নামে এক ব্যবসায়ীকে ব্ল্যাকমেইলিংয়ে ফেলে ১২ লাখ টাকা আদায় করেছেন। মূলত তাদের প্রধান টার্গেট থাকে বিবাহিত ব্যবসায়ীরা। তারা সামাজিক মর্যাদা রক্ষায় টাকা দিতে বাধ্য হন।